Predkladacia správa

	
V súlade a bodom B.2. uznesenia vlády SR č.160 zo dňa 21. februára 2001 prijatého k návrhu nariadenia vlády SR, ktorým sa upravuje koeficient zaťaženosti príjmu spoločne posudzovaných osôb výdavkami spojenými s bývaním a sumy minimálnych výdavkov na bývanie fyzickej osoby alebo fyzických osôb, Ministerstvo práce, sociálnych vecí a rodiny Slovenskej republiky v spolupráci s krajskými úradmi vypracovalo predpokladané čerpanie výdavkov štátneho rozpočtu na štátnu sociálnu podporu a sociálnu pomoc realizovanú prostredníctvom kapitol krajských úradov.
Na základe analýzy potrieb kapitol krajských úradov predložený materiál prehodnocuje v rozpočtovej jednotke 44 – sociálne zabezpečenie rozpis rozpočtu na rok 2001, čerpanie rozpočtu v I. štvrťroku roku 2001, potreby rozpočtových kapitol krajských úradov na rok 2001 a rozdiel medzi skutočnou potrebou a rozpisom rozpočtu na rok 2001.
	Materiál zároveň hodnotí problémy súvisiace s poskytovaním sociálnych služieb z hľadiska ich materiálno-technického a personálneho zabezpečenia, ktoré boli predmetom rokovania vlády SR dňa 30.5.2001, v rámci ktorého Ministerstvo práce, sociálnych vecí a rodiny SR predložilo „Správu o súčasnom stave finančného, materiálno-technického a odborného personálneho zabezpečenia poskytovania sociálnych služieb, starostlivosti o občanov s duševnými poruchami a poruchami správania v zariadeniach sociálnych služieb, vrátane analýzy možnosti prechodu vybraných zariadení sociálnych služieb zriadených ako rozpočtové organizácie na príspevkovú formu hospodárenia“. Vláda SR vzala uvedenú správu svojim uznesením č. 473 z 30. mája 2001 na vedomie a prijala opatrenia dotýkajúce sa financovania sociálnych služieb v roku 2001 a v nasledujúcom období a zvýšenia počtu zamestnancov na úseku opatrovateľskej služby a odborných zamestnancov v zariadeniach sociálnych služieb vrátane potrebných mzdových prostriedkov a odvodov do poistných fondov a do fondu zamestnanosti v II. polroku 2001.  
	Na základe skutočného čerpania výdavkov na úseku sociálnych vecí v oblasti štátnej sociálnej podpory a sociálnej pomoci v rozpočtových kapitolách krajských úradov za             I. štvrťrok 2001 a vykonanej analýzy možno konštatovať, že predpokladané čerpanie výdavkov celkom na túto oblasť v roku 2001 bude predstavovať 21.747.674 tis. Sk, čo je v porovnaní so schváleným rozpočtom na rok 2001 pre uvedenú oblasť sociálnych výdavkov nárast výdavkov o 4.990.858 tis. Sk, z toho kapitálové výdavky pre oblasť sociálnych služieb predstavujú 381.980 tis. Sk.